སྙན་ངག་གི་ལོ་མ།དེ་ནས་མུ་མཐུད་དེ་མདུན་ནས་མདུན་དུ་སྐྱོད་པའི་རྟེན་འབྲེལ་ལས།བརྗོད་བྱའི་དོན་དང་རྗོད་བྱེད་ཚིག་གི་སྤྲོས་པ་རྣམས་ཇེ་ཞིབ་ཇེ་ཕྲར་འགྲོ་ལ།གསོམ་ཤིང་གི་ལོ་མ་ཇི་བཞིན།བརྗོད་གཞི་ནེ་ཙོ་ལྟ་བུའམ་ཡང་ན་མེ་ཏོག་ལྟ་བུའི་དངོས་པོ་གཅིག་བརྗོད་བྱ་བྱས་ན།དེ་ཉིད་བམ་བཤད་བྱེད་པའི་ལག་བརྡ་ལས་རིམ་པ་འཕར་ཏེ།མངོན་སུམ་བཞིན་དུ་ཡིད་ཀྱི་སྤྱན་རས་ལ་བཤམ་པར་བྱེད་དེ།དེ་ལྟ་བུའི་ལམ་གྱི་རིམ་པ་དེར་ལྗོན་པའི་ལོ་མ་ལྟ་བུའི་སྙན་ངག་གི་ས་ལམ་ཟེར་དགོས་པས།འདི་ནི་ཕྱི་རོལ་གྱི་བྱ་དངོས་བསྐྱར་འབྲི་བྱས་པ་ཙམ་ལ་ཟེར།འདི་ཙམ་ཞིག་ལ་སྙན་ངག་གི་དངོས་གཞིའམ་མེ་ཏོག་ལྟ་བུའི་སྙན་ངག་གི་ས་ལམ་ནི་མི་ཟེར་ཏེ།སྒྱུ་རྩལ་ཐམས་ཅད་ཀྱི་དང་རྩེ་སྙན་ངག་རིག་པ་ནི་བརྩེ་བ་ཟབ་མོ་དང་ཤེས་རབ་རྣོན་པོས་ཚེ་སྲོག་གི་ཆོས་ཉིད།བྱ་དངོས་ཀྱི་རང་བཞིན་སོགས་སྟོན་པའི་ཙན་དན་དམར་པོ་ཞིག་ཡིན་པས།དེ་ཉིད་མེ་ལ་བསྲེག་པའི་སུལ་བ་ནག་པོ་ཞིག་ལ་ཞེ་ཆགས་པར་མི་བྱའོ།།རིམ་པ་འདིའི་ཐོག་ནས་བསམ་བློ་ཟབ་མོ་གཏོང་ཞིང་དཔེ་ཆ་བཟང་པོ་མང་དུ་བཀླག་ཐུབ་ན་ཐད་ཀར་སྙན་ངག་གི་མེ་ཏོག་ཟེར་བ་དེ་འཁྲུངས་ངེས་ཡིན།